作者：刘克庄
词牌/韵律：转调二郎神・二郎神

paragraphs: 人言官冗，老病底、法当先省。
况行则蹒跚，立时跛倚，幸免做他两省。
客怕逢迎书慵答，得省处、而今姑省。
笑落尽桃花，仆家梦得，重来郎省。
凉冷。
綀衣差薄，蒲葵堪省。
叹三纪单栖，二毛纯白，情味似潘骑省。
鬻马遣姬，惟书与画，点检依然难省。
也不用、畜犬防偷，老去睡眠常省。